Amsterdamin kanaalialueita on helpointa tutkia kävellen tai pyörällä. Pyöräily on kaupungissa suosittua, ja polkupyörä onkin helppo vuokrata lomapäiviksi esimerkiksi pyörävuokraamoista ja hotelleista. Pyöriä voi vuokrata niin tunti- kuin päivätaksallakin. Kaupungin joukkoliikenne kulkee metrojen, raitiovaunujen ja bussien voimin, ja paikallisliikenteen operoinnista vastaa GVB. Matkat maksetaan elektronisella kortilla, ja matkailijoille helpoin vaihtoehto on hankkia tunti- tai päiväkortti. Päiväkortin voit hankkia 1–7 päiväksi. Tuntikortin voi ostaa raitiovaunu- ja bussikuskeilta, ja päivälippuja saa raitiovaunukuskeilta tai GVB:n asiakaspalvelu- ja lippupisteistä. Päivälippu maksaa noin 7,50 €. I amsterdam City Card -kortilla voit käyttää joukkoliikennettä rajattomasti, ja korttiin sisältyy myös sisäänpääsy moniin museoihin. Kortin hinta on alkaen noin 59 €. (Tiedot tarkistettu 28.5.2018.)